МОТИВИ
към
проект на Правилник за изменение и допълнение на Правилника за устройството и дейността на Централно военно окръжие


I. Причини, които налагат приемането на акта:

В изпълнение на Плана за развитие на въоръжените сили на Република България до 2026 г. в структурата на Централно военно окръжие и военните окръжия са предвидени организационно-щатните промени, целящи повишаване ефективността и използването на наличния човешки ресурс, оптимизиране на вътрешната организация на работа и осигуряване на по-добра координация между отделните звена. 
Чрез трансформирането на отделение „Планиране, програмиране и анализ” и отделение „Сигурност на информацията” в сектори се цели оптимизиране на управленската структура. По този начин се постига по-ефективно използване на наличния персонал и подобряване на йерархичната структура на щаба и ръководството на ЦВО.
Промяната в наименованието и функциите на отделение „Логистика”,  трансформиращо се в отделение „Логистично и комуникационно осигуряване”, е обоснована от необходимостта да се осигури обединяване на отчетността на материалните средства в едно структурно звено. По този начин ще се улесни управлението, планирането и контрола на ресурсите, като същевременно се постига по-добра ефективност през целия им жизнен цикъл.
Трансформирането на сектор „Комуникационно-информационно осигуряване” в модул „Информационно осигуряване и дигитални комуникации” е в резултат на новите задачи, поставени в ЦВО. Модулът ще има ключова роля в администрирането и цифровата трансформация на процесите в ЦВО и ВО. Това ще доведе до по-добра интеграция на електронните системи, оптимизиране на дигиталния обмен на информация и повишаване на сигурността и надеждността на данните. Създаването му и неговото функциониране от 01.12.2025 г. е с оглед обслужване на предстоящи кампании на видовете въоръжени сили през месец декември - осем конкурса от видовете командвания - Съвместно командване на силите (СКС), Сухопътни войски (СВ), Военновъздушни сили (ВВС), Военноморски сили (ВМС), Командване на логистичната поддръжка (КЛП), Съвместно командване на специалните операции (СКСО), Командване за комуникационно-информационна поддръжка и киберотбрана (ККИПКО) и Национален военен университет „Васил Левски“ (НВУ).

В своята дейност модулът ще:
• създава и реализира комуникационни и рекламни кампании, насочени към привличане на кандидати за военна служба;
• изготвя, публикува и разпространява визуални и информационни материали в социалните медии и други дигитални платформи;
• извършва анализ на ефективността на своята комуникационна дейност, включително на ангажираността в социалните мрежи, показателите за достигане и обратната връзка от аудиторията;
• на база на тези анализи ще актуализира и оптимизира комуникационната си стратегия, с цел достигане до още по-широк кръг от потенциални кандидати;
• осигурява методическо съдействие и координация с териториалните структури при провеждането на местни информационни кампании.
Обособяването на този модул ще позволи изграждането на единен, съгласуван и стратегически подход към обществената комуникация, свързана с популяризирането на военната служба. Това ще допринесе за по-голяма информираност сред обществото, ще засили интереса на младите хора към военната професия и ще подпомогне успешното провеждане на предстоящите конкурси. Ето защо се предвижда обществените консултации да се проведат в 14-дневен срок.

II. Цели, които се поставят:

В резултат на предлаганите промени се очаква подобряване на комуникацията между отделните структурни звена, ясно разпределение на отговорностите и по-ефективно взаимодействие при изпълнение на поставените задачи. 

III. Финансови и други средства, необходими за прилагането на новата уредба:

Финансовите средства, необходими за прилагането на Правилника за устройството и дейността на Централно военно окръжие ще бъдат осигурени в рамките на бюджета на Централно военно окръжие.

IV. Очаквани резултати от прилагането на акта:

Утвърждаването и обнародването на правилника ще допринесе за по-ефективно използване на човешките, материалните и финансовите ресурси, за съкращаване на административните процедури и за постигане на по-добра управляемост на процесите.

V. Анализ за съответствие с правото на Европейския съюз

Проектът на правилник не предвижда въвеждане на европейско законодателство, поради което не е изготвена справка за съответствие с правото на Европейския съюз.

